ข้อบัญญัติองค์การบริหารส่วนตำบลนาพรุเรื่องการบริหารกิจการประปาพ.ศ.๒๕๖๐ โดยที่เป็นการสมควรตราข้อบัญญัติองค์การบริหารส่วนตำบลนาพรุว่าด้วยการบริหารกิจการประปาอาศัยอำนาจตามความในมาตรา ๖๘ และมาตรา ๗๑แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล (ฉบับที่ ๕)พ.ศ. ๒๕๔๖ และมาตรา ๑๖ แห่งพระราชบัญญัติกำหนดแผนและขั้นตอนการกระจายอำนาจให้แก่องค์กรปกครองส่วนท้องถิ่นพ.ศ. ๒๕๔๒ องค์การบริหารส่วนตำบลนาพรุโดยความเห็นชอบของสภาองค์การบริหารส่วนตำบลนาพรุและนายอำเภอพระพรหมจึงตราข้อบัญญัติไว้ ดังต่อไปข้อ ๑ ข้อบัญญัตินี้เรียกว่า ข้อบัญญัติองค์การบริหารส่วนตำบลนาพรุ เรื่องการบริหารกิจการประปา พ.ศ. ๒๕๖๐ข้อ ๒[๑] ข้อบัญญัตินี้ให้ใช้บังคับภายในเขตองค์การบริหารส่วนตำบลนาพรุตั้งแต่วันถัดจากวันประกาศในราชกิจจานุเบกษาเป็นต้นไปข้อ ๓ ให้ยกเลิกข้อบังคับตำบล เรื่องการใช้น้ำประปาองค์การบริหารส่วนตำบลนาพรุ พ.ศ. ๒๕๔๒บรรดาข้อบัญญัติ ประกาศ ระเบียบคำสั่งอื่นใดในส่วนที่ได้ตราไว้แล้วก่อนข้อบัญญัตินี้ซึ่งขัดหรือแย้งกับข้อบัญญัตินี้ให้ใช้ข้อบัญญัตินี้แทนข้อ ๔ ให้นายกองค์การบริหารส่วนตำบลนาพรุรักษาการตามข้อบัญญัตินี้และให้มีอำนาจออกระเบียบประกาศ หรือคำสั่ง เพื่อปฏิบัติให้เป็นไปตามข้อบัญญัตินี้หมวด ๑บททั่วไป ข้อ ๕ ในข้อบัญญัตินี้กิจการประปา หมายความว่าการประปาที่อยู่ในความควบคุมดูแลและรับผิดชอบขององค์การบริหารส่วนตำบลนาพรุองค์การบริหารส่วนตำบล หมายความว่าองค์การบริหารส่วนตำบลนาพรุเจ้าพนักงานท้องถิ่น หมายความว่านายกองค์การบริหารส่วนตำบลนาพรุผู้ขอใช้น้ำประปา หมายความว่าผู้ที่ยื่นความประสงค์ขอใช้น้ำประปาต่อเจ้าพนักงานท้องถิ่นผู้ใช้น้ำประปา หมายความว่าผู้ซึ่งได้รับอนุญาตจากเจ้าพนักงานท้องถิ่นให้ใช้น้ำประปาขององค์การบริหารส่วนตำบลนาพรุหรือผู้ที่เคยยื่นความประสงค์และทำสัญญาขอใช้น้ำประปาต่อคณะกรรมการบริหารกิจการและบำรุงรักษาระบบประปาหมู่บ้านไว้ก่อนแล้วพนักงานจดมาตรวัดน้ำ หมายความว่าเจ้าหน้าที่ผู้มีหน้าที่รับผิดชอบหรือผู้ที่ได้รับมอบหมายจากองค์การบริหารส่วนตำบลให้มีหน้าที่จดมาตรวัดน้ำและเรียกเก็บเงินค่าน้ำประปามาตรวัดน้ำ หมายความว่าเครื่องมือหรืออุปกรณ์ที่องค์การบริหารส่วนตำบลได้ติดตั้งให้กับผู้ใช้น้ำเพื่อวัดปริมาณน้ำเครื่องกั้นน้ำ หมายความว่าประตูน้ำที่ติดตั้งอยู่หน้าหรือหลังมาตรวัดน้ำซึ่งมีไว้สำหรับปิดและเปิดน้ำท่อและอุปกรณ์ภายใน หมายความว่าท่อที่ต่อจากมาตรวัดน้ำเข้าสู่ภายในบริเวณสถานที่ใช้น้ำหรืออาคารของผู้ใช้น้ำท่อและอุปกรณ์ภายนอก หมายความว่าท่อที่ต่อจากท่อจ่ายน้ำขององค์การบริหารส่วนตำบลไปบรรจบกับมาตรวัดน้ำจุดติดตั้งมาตรวัดน้ำ หมายความว่าสถานที่ที่ถูกกำหนดเป็นที่ตั้งมาตรวัดน้ำและประตูน้ำเพื่อให้มีการอ่านมาตรวัดน้ำได้อย่างสะดวกค่าวัสดุอุปกรณ์ หมายความว่าค่ามาตรวัดน้ำ ท่อประปาและอุปกรณ์อื่น ๆ ที่ใช้ในการติดตั้งนับจากมาตรวัดน้ำถึงจุดประสานท่อซึ่งไม่รวมท่อและอุปกรณ์หลังมาตรวัดน้ำที่ผู้ขอใช้น้ำต้องดำเนินการเองค่าประกันการใช้น้ำ หมายความว่าเงินที่เรียกเก็บตามขนาดมาตรวัดน้ำเพื่อเป็นหลักประกันในการชำระค่าน้ำประปาแต่ละเดือนโดยผู้ใช้น้ำจะได้รับค่าประกันคืนเต็มจำนวนเมื่อยกเลิกการใช้น้ำและไม่มีหนี้ค้างชำระค่าน้ำประปาเว้นแต่ผู้ขอใช้น้ำประเภทหน่วยงานราชการ รัฐวิสาหกิจและองค์การอื่นที่ได้จดทะเบียนมีใบอนุญาตแล้ว ให้ได้รับยกเว้นค่าประกันการใช้น้ำค่าบริการทั่วไป หมายความว่าเงินที่เรียกเก็บเป็นรายเดือนตามขนาดมาตรวัดน้ำที่ติดตั้งเพื่อนำไปใช้ในการบำรุงรักษาซ่อมหรือเปลี่ยนมาตรวัดน้ำ อุปกรณ์และท่อจ่ายน้ำให้อยู่ในสภาพที่ใช้งานได้ดีงดจ่ายน้ำ หมายความว่าการที่องค์การบริหารส่วนตำบลงดจัดส่งน้ำและจำหน่ายน้ำให้แก่ผู้ใช้น้ำหมวด ๒การขอใช้น้ำประปา ข้อ ๖ ผู้ขอใช้น้ำต้องยื่นคำขอต่อเจ้าพนักงานท้องถิ่นณ ที่ทำการองค์การบริหารส่วนตำบลพร้อมหลักฐานเอกสาร ดังต่อไปนี้(๑) บัตรประจำตัวประชาชนหรือบัตรประจำตัวข้าราชการ (ตัวจริง)พร้อมสำเนา จำนวน ๑ ฉบับ(๒) ทะเบียนบ้าน (ตัวจริง) พร้อมสำเนา จำนวน ๑ ฉบับ(๓) กรณีเป็นนิติบุคคลต้องมีหลักฐานการจดทะเบียนตามกฎหมาย(๔) แผนผังที่ตั้งมาตรวัดน้ำกรณีที่ผู้ขอใช้น้ำเป็นส่วนราชการ รัฐวิสาหกิจหรือนิติบุคคลอื่นที่ได้จดทะเบียนมีใบอนุญาตแล้วให้หัวหน้าหน่วยงานหรือผู้มีอำนาจตามกฎหมายผู้จัดการ หรือผู้แทนนิติบุคคล แล้วแต่กรณี เป็นผู้มีอำนาจลงนามในแบบคำขอใช้น้ำประปาและสัญญาการใช้น้ำประปาในการดำเนินการข้างต้นกรณีที่ผู้ยื่นคำขอใช้น้ำเป็นผู้เช่าหรือผู้อาศัยตามทะเบียนบ้านต้องมีหนังสือมอบอำนาจจากเจ้าบ้านพร้อมด้วยสำเนาสัญญาเช่ามอบไว้เป็นหลักฐานการมอบอำนาจต้องทำเป็นหนังสือและมีพยานอย่างน้อยสองคนและปิดอากรแสตมป์ตามกฎหมายในกรณีมีความจำเป็นต้องวางท่อประปาผ่านที่ดินของผู้อื่นผู้ขอใช้น้ำต้องได้รับความยินยอมจากเจ้าของที่ดินนั้นเป็นลายลักษณ์อักษรข้อ ๗ เมื่อได้รับคำขอใช้น้ำประปาให้เจ้าพนักงานท้องถิ่นพิจารณาคำขอใช้น้ำภายในเจ็ดวันนับแต่วันที่ได้รับคำขอใช้น้ำประปาจากผู้ยื่นคำขอกรณีเจ้าพนักงานท้องถิ่นพิจารณาแล้วไม่อนุญาตให้ใช้น้ำประปาให้แจ้งเป็นหนังสือให้ผู้ยื่นคำขอทราบเป็นการด่วน พร้อมทั้งเหตุผลที่ไม่อนุญาตข้อ ๘ เมื่อเจ้าพนักงานท้องถิ่นพิจารณาอนุญาตให้ใช้น้ำประปาให้แจ้งผู้ยื่นคำขอดำเนินการชำระค่าธรรมเนียมการขอใช้น้ำประปาต่อไปการแจ้งตามวรรคหนึ่งเป็นการแจ้งประมาณการค่าวัสดุอุปกรณ์รวมทั้งค่าประกันการใช้น้ำตามอัตราที่กำหนดท้ายข้อบัญญัตินี้สำหรับการติดตั้งมาตรวัดน้ำที่มีระยะห่างจากท่อเมนจ่ายน้ำประปาไม่เกินสิบเมตรผู้ขอใช้น้ำซึ่งได้รับแจ้งตามวรรคหนึ่งต้องชำระค่าธรรมเนียมการขอใช้น้ำประปาภายในสามสิบวันนับแต่วันได้รับแจ้งค่าธรรมเนียมการขอใช้น้ำประปาองค์การบริหารส่วนตำบลจึงจะดำเนินการติดตั้งประปาให้หากไม่ชำระภายในเวลาที่กำหนดให้ถือว่าผู้ใช้น้ำสละสิทธิ์ในการขอใช้น้ำประปาครั้งนั้นข้อ ๙ ผู้ขอใช้น้ำประปาที่ยื่นคำขอและชำระค่าธรรมเนียมการขอใช้น้ำประปาแล้วต่อมาปฏิเสธที่จะให้องค์การบริหารส่วนตำบลวางท่อและติดตั้งมาตรวัดน้ำภายในเวลาที่ได้รับแจ้งให้ทราบเป็นลายลักษณ์อักษรให้ถือว่าผู้ขอใช้น้ำสละสิทธิ์การใช้น้ำให้องค์การบริหารส่วนตำบลคืนค่าธรรมเนียมการติดตั้งประปาที่ได้ชำระไว้โดยหักค่าใช้จ่ายในการดำเนินการในอัตราร้อยละยี่สิบข้อ ๑๐ ผู้ใช้น้ำประปารายใดมีความประสงค์ขอใช้น้ำประปาเป็นการชั่วคราวให้ยื่นคำขอโดยหลักเกณฑ์และวิธีการเดียวกับการยื่นขอใช้น้ำกรณีทั่วไปหมวด ๓การยกเลิกการใช้น้ำ ข้อ ๑๑ เมื่อผู้ใช้น้ำประปาต้องการยกเลิกการใช้น้ำให้ยื่นคำร้องต่อเจ้าพนักงานท้องถิ่นทราบล่วงหน้าอย่างน้อยสามวันเพื่อขอรับเงินประกันการใช้น้ำคืนเต็มจำนวนเว้นแต่จะมีหนี้อันเกิดจากการใช้น้ำประปาค้างชำระอยู่ให้หักออกก่อนตามจำนวนที่ค้างส่วนที่เหลือถ้าหากมีให้คืนแก่ผู้ใช้น้ำทั้งนี้ ให้นำบัตรประจำตัวประชาชนพร้อมสำเนาใบเสร็จค่าประกันการใช้น้ำและใบเสร็จรับเงินค่าน้ำประปาครั้งสุดท้าย (ถ้ามี) เป็นหลักฐานในการรับเงินคืนหมวด ๔การดำเนินการติดตั้ง ข้อ ๑๒ การต่อท่อประปาจากท่อจ่ายน้ำขององค์การบริหารส่วนตำบลถึงจุดติดตั้งมาตรวัดน้ำรวมทั้งการติดตั้งมาตรวัดน้ำ และเครื่องกั้นน้ำ ตลอดจนอุปกรณ์อื่น ๆพร้อมทั้งการกำหนดขนาดของสิ่งของเหล่านั้นให้เป็นอำนาจหน้าที่ขององค์การบริหารส่วนตำบลโดยเฉพาะผู้หนึ่งผู้ใดจะกระทำโดยพลการมิได้บรรดาท่อและอุปกรณ์ภายนอกมาตรวัดน้ำรวมทั้งมาตรวัดน้ำเมื่อได้ติดตั้งแล้วให้ตกเป็นทรัพย์สินขององค์การบริหารส่วนตำบลเว้นแต่ท่อและอุปกรณ์ภายในมาตรวัดน้ำถือเป็นทรัพย์สินของผู้ใช้น้ำข้อ ๑๓ ผู้ใช้น้ำจะต้องจัดหาพร้อมติดตั้งท่อและอุปกรณ์ภายในให้แล้วเสร็จตามคำแนะนำขององค์การบริหารส่วนตำบลพร้อมแจ้งให้องค์การบริหารส่วนตำบลทราบเพื่อทำการประสานท่อเมนส่งน้ำและติดตั้งมาตรวัดน้ำห้ามไม่ให้ผู้ใช้น้ำประสานท่อเมนส่งน้ำและติดตั้งมาตรวัดน้ำเองโดยไม่ได้รับอนุญาตจากองค์การบริหารส่วนตำบลข้อ ๑๔ องค์การบริการส่วนตำบลจะเป็นผู้กำหนดจุดติดตั้งมาตรวัดน้ำเพื่อให้มีการอ่านมาตรวัดน้ำได้อย่างสะดวกในกรณีที่องค์การบริการส่วนตำบลเห็นสมควรอาจทำการย้ายเครื่องกั้นน้ำและมาตรวัดน้ำเพื่อประโยชน์ขององค์การบริการส่วนตำบลโดยค่าใช้จ่ายในการย้ายเครื่องกั้นน้ำและมาตรวัดน้ำตกเป็นขององค์การบริการส่วนตำบลเมื่อติดตั้งอุปกรณ์การใช้น้ำแล้วห้ามเคลื่อนย้ายมาตรวัดน้ำและอุปกรณ์การใช้น้ำ เว้นแต่ได้รับอนุญาตจากเจ้าพนักงานท้องถิ่นข้อ ๑๕ การติดตั้งประปาในกรณีที่จำเป็นต้องขุดผ่านบาทวิถีถนน หรือทางระบายน้ำ ณที่ใดองค์การบริหารส่วนตำบลจะแสดงรายการและแผนผังให้ผู้ขอใช้น้ำประปานำไปติดต่อขออนุญาตต่อหน่วยงานที่เกี่ยวข้องแล้วนำหลักฐานการอนุญาตมอบให้องค์การบริหารส่วนตำบลเป็นหลักฐานสำหรับค่าใช้จ่ายในการดำเนินการตลอดจนการซ่อมแซมนั้นผู้ขอใช้น้ำเป็นผู้จ่ายหมวด ๕การจดและอ่านมาตรวัดน้ำ ข้อ ๑๖ เมื่อองค์การบริหารส่วนตำบลได้ติดตั้งมาตรวัดน้ำให้แก่ผู้ขอใช้น้ำประปาแล้วให้พนักงานจดมาตรวัดน้ำทำการอ่านมาตรวัดน้ำของผู้ใช้น้ำในเดือนถัดไปซึ่งตรงกับวันที่ที่ติดตั้งมาตรวัดน้ำเพื่อออกใบเสร็จรับเงินค่าน้ำประปาโดยให้ถือว่าเป็นค่าน้ำประปาเดือนนั้นข้อ ๑๗ ผู้ใช้น้ำต้องให้ความยินยอมและอำนวยความสะดวกแก่เจ้าพนักงานท้องถิ่นหรือผู้ที่ได้รับมอบหมายให้มีหน้าที่เข้าไปในที่ดิน อาคารหรือสถานที่อันเป็นที่อยู่อาศัยของผู้ใช้น้ำเพื่อจดตัวเลขการใช้น้ำ (จดมาตรวัดน้ำ) ในแต่ละเดือน ตลอดจนการตรวจสอบ แก้ไขซ่อมแซม มาตรวัดน้ำหรือท่ออุปกรณ์ในการส่งน้ำระหว่างเวลาพระอาทิตย์ขึ้นถึงพระอาทิตย์ตก ทั้งนี้ การดำเนินการดังกล่าวของเจ้าหน้าที่ให้แสดงบัตรประจำตัวพนักงานทุกครั้งหมวด ๖การชำระค่าน้ำประปาและการเก็บเงิน ข้อ ๑๘ ให้ผู้ใช้น้ำชำระเงินค่าน้ำประปาเป็นรายเดือนตามอัตราที่กำหนดท้ายข้อบัญญัตินี้ให้องค์การบริหารส่วนตำบลออกใบเสร็จรับเงินค่าน้ำประปาตามวรรคหนึ่งและค่าบริการทั่วไปให้แก่ผู้ใช้น้ำไว้เป็นหลักฐานทุกครั้งข้อ ๑๙ ผู้ใช้น้ำประปาอาจชำระเงินค่าน้ำประปาทันทีที่พนักงานจดมาตรวัดน้ำนำใบเสร็จรับเงินหรือใบแจ้งหนี้ไปขอเรียกเก็บหรืออาจขอใบแจ้งหนี้เพื่อชำระเงินด้วยตนเอง ณที่ทำองค์การบริหารส่วนตำบลภายในเจ็ดวันนับแต่วันได้รับใบแจ้งหนี้ข้อ ๒๐ บรรดาค่าน้ำประปา ค่าธรรมเนียมและค่าปรับตามข้อบัญญัตินี้ให้เป็นรายได้ขององค์การบริหารส่วนตำบลหมวด ๗การเปลี่ยนขนาดมาตรวัดน้ำและการย้ายสถานที่ใช้น้ำ ข้อ ๒๑ ในกรณีที่ผู้ใช้น้ำต้องการเปลี่ยนขนาดมาตรวัดน้ำหรือย้ายสถานที่ใช้น้ำ หรือเปลี่ยนจุดประสานท่อจากจุดหนึ่งไปยังอีกจุดหนึ่งโดยไม่เปลี่ยนขนาดมาตรวัดน้ำให้ยื่นคำร้องต่อเจ้าพนักงานท้องถิ่น พร้อมหลักฐานดังต่อไปนี้ อย่างละ ๑ ฉบับ(๑)สำเนาบัตรประจำตัวประชาชนหรือบัตรประจำตัวข้าราชการ(๒) สำเนาทะเบียนบ้านที่จะย้ายสถานที่ใช้น้ำไป(๓) ใบเสร็จค่าน้ำประปาครั้งสุดท้ายหรือสำเนา (ถ้ามี)(๔) ใบเสร็จค่าประกันการใช้น้ำ (ถ้ามี)ในกรณีการขอเปลี่ยนขนาดมาตรวัดน้ำตามวรรคหนึ่งผู้ขอใช้น้ำต้องชำระเงินค่าธรรมเนียมเช่นเดียวกับการขอใช้น้ำประปาในครั้งแรกและให้องค์การบริหารส่วนตำบลคืนเงินค่าประกันการใช้น้ำที่เรียกเก็บไว้เดิมแก่ผู้ขอใช้น้ำกรณีการย้ายสถานที่ใช้น้ำหรือเปลี่ยนจุดประสานท่อตามวรรคหนึ่งให้ผู้ใช้น้ำชำระค่าธรรมเนียมเช่นเดียวกับการขอติดตั้งใหม่ยกเว้นค่ามาตรวัดน้ำและค่าประกันการใช้น้ำหมวด ๘การโอนกรรมสิทธิ์การใช้น้ำประปา ข้อ ๒๒ การโอนกรรมสิทธิ์ในการใช้น้ำประปาอาจมีได้ในกรณีดังต่อไปนี้(๑) ผู้ใช้น้ำเดิมตาย หรือย้ายที่อยู่(๒) การเช่าบ้านหรืออาคารที่ติดตั้งประปาไว้แล้ว(๓) การซื้อขายบ้านหรืออาคารที่ติดตั้งประปาไว้แล้ว(๔) กรณีอื่นที่องค์การบริหารส่วนตำบลกำหนดผู้โอนตามวรรคหนึ่ง อาจมอบอำนาจเป็นหนังสือในการขอโอนกรรมสิทธิ์มาตรวัดน้ำหรือเพื่อขอรับเงินประกันคืนเนื่องจากการโอนกรรมสิทธิ์และผู้รับโอนจะมอบอำนาจเพื่อรับโอนกรรมสิทธิ์มาตรวัดน้ำก็ให้ทำได้ ทั้งนี้หนังสือมอบอำนาจต้องปิดอากรแสตมป์ตามกฎหมายกรณีผู้โอนกรรมสิทธิ์การใช้น้ำตามวรรคหนึ่ง ถึงแก่ความตายให้ทายาทเป็นผู้โอนกรรมสิทธิ์ข้อ ๒๓ การโอนกรรมสิทธิ์การใช้น้ำตามข้อ ๒๒ผู้รับโอนต้องแสดงเอกสารหลักฐานต่อไปนี้ อย่างละ ๑ ฉบับ(๑) บัตรประจำตัวประชาชน/บัตรประจำตัวข้าราชการ(๒) สำเนาทะเบียนบ้านที่อยู่ปัจจุบัน(๓) สำเนาหนังสือสัญญาซื้อขายบ้าน/อาคาร (ถ้ามี)(๔) สำเนาหนังสือสัญญาเช่าบ้าน/อาคาร (ถ้ามี)(๕) สำเนาทะเบียนบ้าน (ฉบับเจ้าบ้าน) ที่มาตรวัดน้ำตั้งอยู่ข้อ ๒๔ การโอนกรรมสิทธิ์การใช้น้ำตามข้อ ๒๒ผู้โอนต้องแสดงเอกสารหลักฐานต่อไปนี้ อย่างละ ๑ ฉบับ(๑) บัตรประจำตัวประชาชน/บัตรประจำตัวข้าราชการ(๒) สำเนาทะเบียนบ้านที่อยู่ปัจจุบัน(๓) สำเนาทะเบียนบ้าน (ฉบับเจ้าบ้าน) ที่มาตรวัดน้ำตั้งอยู่(๔) สำเนาใบมรณบัตร (กรณีผู้โอนถึงแก่กรรม)(๕) ใบเสร็จรับเงินค่าประกันการใช้น้ำตัวจริง(กรณีหายให้ใช้ใบแจ้งความ)(๖) ใบเสร็จรับเงินค่าน้ำประปาครั้งสุดท้ายของผู้โอนหรือสำเนา(ถ้ามี)ข้อ ๒๕ ถ้าผู้ใช้น้ำได้รื้อถอนอาคารหรือย้ายไปจากภูมิลำเนาโดยมิได้แสดงเจตนาว่าจะครอบครองสิทธิการใช้น้ำอยู่ต่อไปหรือโอนสิทธิการใช้น้ำให้ผู้อื่นหรือบอกเลิกสัญญาการใช้น้ำภายในสามสิบวันนับแต่วันที่ได้รื้อถอนอาคารหรือย้ายไปจากภูมิลำเนาให้ถือว่าสละสิทธิการใช้น้ำองค์การบริหารส่วนตำบลทรงไว้ซึ่งสิทธิที่จะงดการจ่ายน้ำหรือโอนกรรมสิทธิ์การใช้น้ำให้แก่บุคคลอื่นข้อ ๒๖ กรณีผู้ใช้น้ำถึงแก่ความตายทายาทหรือผู้มีกรรมสิทธิ์ในอาคารสถานที่นั้นประสงค์จะได้รับสิทธิในการใช้น้ำต่อไปให้ทายาทหรือผู้มีกรรมสิทธิ์แสดงความจำนงเป็นลายลักษณ์อักษรต่อองค์การบริหารส่วนตำบลเพื่อทำการโอนสิทธิการใช้น้ำภายในสามสิบวันนับแต่วันที่ผู้ใช้น้ำถึงแก่ความตายในกรณีตามวรรคหนึ่งหากทายาทหรือผู้มีกรรมสิทธิ์ในอาคารสถานที่มิได้ดำเนินการใด ๆเพื่อขอรับโอนสิทธิการใช้น้ำภายในระยะเวลาที่กำหนดให้ถือว่ามีเจตนาสละสิทธิ์องค์การบริหารส่วนตำบลมีอำนาจในการงดการจ่ายน้ำประปานั้นได้ข้อ ๒๗ การโอนกรรมสิทธิ์หรือสิทธิครอบครองในบ้านหรืออาคารอันเนื่องจากการซื้อขายการเช่าหรือการทำนิติกรรมใด ๆโดยที่คู่กรณีมิได้ตกลงในเรื่องสิทธิในการใช้น้ำหรือเงินประกันการใช้น้ำไม่ว่าด้วยเหตุใดก็ตามให้ถือว่าผู้ใช้น้ำรายเดิมได้สละสิทธิหรือโอนเงินประกันการใช้น้ำไปเป็นของผู้มีกรรมสิทธิ์หรือสิทธิครอบครองในบ้านหรืออาคารตามสิทธิสืบเนื่องจากการทำนิติกรรมดังกล่าวผู้มีกรรมสิทธิ์ หรือสิทธิครอบครองในบ้านหรืออาคารใหม่มีสิทธิขอเปลี่ยนชื่อผู้ใช้น้ำได้โดยไม่ต้องจ่ายเงินประกันการใช้น้ำหรือค่าใช้จ่ายอื่นใดเว้นแต่ผู้ใช้น้ำรายเดิมได้ถอนเงินประกันการใช้น้ำไปแล้วหรือองค์การบริหารส่วนตำบลได้หักเงินประกันการใช้น้ำชดใช้ค่าน้ำที่ค้างชำระจนหมดสิ้นแล้วให้ผู้มีกรรมสิทธิ์หรือสิทธิครอบครองในบ้านหรืออาคารรายใหม่วางเงินประกันการใช้น้ำใหม่หมวด ๙การงดจ่ายน้ำและการบรรจบมาตรวัดน้ำ ข้อ ๒๘ ผู้ใช้น้ำค้างชำระค่าน้ำประปาเป็นเวลาสองเดือนติดต่อกันให้องค์การบริหารส่วนตำบลแจ้งเตือนเป็นหนังสือให้ผู้ใช้น้ำทราบเพื่อดำเนินการชำระค่าน้ำที่ค้างอยู่ให้แล้วเสร็จภายในเจ็ดวันนับแต่วันที่ได้รับหนังสือแจ้งกรณีตามวรรคหนึ่งเมื่อมีเหตุผลอันสมควรเจ้าพนักท้องถิ่นอาจขยายเวลาการชำระค่าน้ำได้ไม่เกินสามสิบวันและอาจแบ่งการชำระออกเป็นงวดๆ ก็ได้ ทั้งนี้ให้มีบันทึกข้อตกลงเป็นลายลักษณ์อักษรถ้าผู้ใช้น้ำตามวรรคหนึ่ง ได้รับแจ้งแล้วเพิกเฉยหรือผิดสัญญาข้อตกลงตามวรรคสองให้องค์การบริหารส่วนตำบลมีอำนาจบอกเลิกสัญญาและงดจ่ายน้ำ(ตัดมาตรวัดน้ำ) ทันที และมีอำนาจหักค่าน้ำที่ค้างชำระจากค่าประกันการใช้น้ำได้เต็มจำนวนข้อ ๒๙ ผู้ใช้น้ำรายใดยินยอมให้ผู้อื่นเอาต่อน้ำประปาไปใช้ในสถานที่อื่นโดยไม่ได้รับอนุญาตจากเจ้าพนักงานท้องถิ่นให้งดจ่ายน้ำข้อ ๓๐ ผู้ใดละเมิดการใช้น้ำหรือกระทำการใด ๆให้องค์การบริหารส่วนตำบลได้รับความเสียหายหรือไม่ยอมชำระเบี้ยปรับหรือค่าเสียหายตามที่องค์การบริหารส่วนตำบลเรียกเก็บเมื่อถูกงดจ่ายน้ำแล้ว (ตัดมาตรวัดน้ำ) แต่องค์การบริหารส่วนตำบลยังไม่ได้บอกเลิกสัญญาหากผู้นั้นนำเงินมาชำระหนี้ที่ค้างทั้งหมดภายในสามสิบวันนับแต่วันที่งดจ่ายน้ำให้องค์การบริหารส่วนตำบลทำการติดตั้งมาตรวัดน้ำให้ใช้ตามเดิม ทั้งนี้ต้องชำระค่าธรรมเนียมบรรจบมาตรวัดน้ำตามอัตราที่กำหนดท้ายข้อบัญญัตินี้ในกรณีที่พ้นกำหนดเวลาตามวรรคหนึ่งเมื่อได้ชำระหนี้ที่ค้างทั้งหมดแล้วให้ยื่นคำขอใช้น้ำและชำระค่าใช้จ่ายในการติดตั้งประปาเสมือนเป็นผู้ใช้น้ำรายใหม่ข้อ ๓๑ องค์การบริหารส่วนตำบลจะไม่รับรองว่ามีน้ำประปาให้ใช้ตลอดเวลาและจะทำการงดส่งน้ำเมื่อมีเหตุจำเป็นโดยมิต้องแจ้งให้ผู้ใช้น้ำทราบล่วงหน้าก็ได้การงดส่งน้ำตามวรรคหนึ่งหากมีระยะเวลาเกินยี่สิบสี่ชั่วโมงขึ้นไปต้องประกาศให้ผู้ใช้น้ำประปาทราบโดยทั่วกันข้อ ๓๒ กรณีผู้ใช้น้ำถูกงดจ่ายน้ำประปา(ตัดมาตรวัดน้ำ) แล้วมีความประสงค์จะเปิดใช้น้ำประปาต่อไปอีกให้ยื่นคำร้องขอบรรจบมาตรวัดน้ำและชำระค่าธรรมเนียมตามอัตราที่กำหนดท้ายข้อบัญญัตินี้ ณ องค์การบริหารส่วนตำบลหมวด ๑๐ระเบียบปฏิบัติของผู้ใช้น้ำ ข้อ ๓๓ กิจการประปาถือเป็นทรัพย์สินขององค์การบริหารส่วนตำบลผู้ใดกระทำโดยเจตนาหรือโดยประมาททำให้เกิดความเสียหายแก่ทรัพย์สินของกิจการประปาไม่ว่าโดยทางตรงหรือโดยอ้อมผู้นั้นต้องชดใช้ค่าเสียหายให้แก่องค์การบริหารส่วนตำบลตามความเสียหายนั้น ทั้งนี้ ไม่ตัดสิทธิองค์การบริหารส่วนตำบลในการดำเนินคดีทั้งทางแพ่งและทางอาญาข้อ ๓๔ ผู้ใดโดยทุจริตเอาน้ำประปาไปใช้ หรือเปลี่ยนแปลงแก้ไขตัวเลขในมาตรวัดน้ำหรือกระทำการใดๆ เพื่อเอาน้ำประปาไปใช้โดยไม่มีอำนาจ ให้องค์การบริหารส่วนตำบลงดจ่ายน้ำ(ตัดมาตรวัดน้ำ) ทันทีโดยไม่ต้องบอกกล่าวล่วงหน้าและเป็นดุลยพินิจของเจ้าพนักงานท้องถิ่นในการพิจารณาดำเนินคดีแก่ผู้นั้นในกรณีตามวรรคหนึ่ง ให้ผู้กระทำผิดชดใช้ค่าน้ำประปาที่ได้ใช้ไปแล้วตามหลักเกณฑ์และวิธีการที่องค์การบริหารส่วนตำบลกำหนดและมิให้อนุญาตจ่ายน้ำประปาแก่ผู้นั้นจนกว่าจะได้ชดใช้ค่าเสียหายเต็มจำนวนในกรณีที่ผู้ใช้น้ำตามวรรคหนึ่งได้รับอนุญาตให้ใช้น้ำใหม่ผู้ใช้น้ำต้องดำเนินการขอใช้น้ำเสมือนเป็นผู้ใช้น้ำรายใหม่และให้ชำระค่าธรรมเนียมขอบรรจบมาตรวัดน้ำตามอัตราที่กำหนดท้ายข้อบัญญัตินี้ข้อ ๓๕ ผู้ใช้น้ำจะใช้เครื่องสูบน้ำหรือเครื่องมืออื่นใดสูบน้ำโดยตรงจากท่อน้ำขององค์การบริหารส่วนตำบลหรือจากท่อภายในมิได้ถ้าใช้น้ำจากแหล่งอื่น เช่น น้ำฝน น้ำบ่อบาดาล ฯลฯ ผู้ใช้น้ำจะต้องต่อท่อแยกไว้ต่างหากจากท่อจ่ายน้ำขององค์การบริหารส่วนตำบลและท่อภายในในกรณีผู้ใช้น้ำกระทำการฝ่าฝืนตามวรรคหนึ่งองค์การบริหารส่วนตำบลมีสิทธิงดจ่ายน้ำแก่ผู้ใช้น้ำและเรียกให้ผู้ใช้น้ำชดใช้ค่าเสียหายอันเกิดแต่การนั้นตามที่องค์การบริหารส่วนตำบลกำหนดข้อ ๓๖ ในกรณีที่มีเหตุอันควรสงสัยว่ามาตรวัดน้ำคลาดเคลื่อนให้ผู้ใช้น้ำแจ้งเป็นหนังสือต่อเจ้าพนักงานท้องถิ่นเพื่อทำการตรวจสอบมาตรวัดน้ำเมื่อมีการตรวจสอบตามวรรคหนึ่งแล้ว ปรากฏว่ามาตรวัดน้ำมีการคลาดเคลื่อนจริงองค์การบริหารส่วนตำบลจะดำเนินการซ่อมหรือเปลี่ยนให้ใหม่โดยไม่เสียค่าใช้จ่ายใดๆในการตรวจสอบและองค์การบริหารส่วนตำบลจะคิดจำนวนน้ำที่ได้ใช้หรือสูญเสียไปโดยใช้อัตราเฉลี่ยเท่ากับจำนวนน้ำที่ได้ใช้ในสามเดือนที่ผ่านมาแต่หากตรวจสอบแล้วปรากฏว่ามาตรวัดน้ำอยู่ในสภาพใช้การได้ตามปกติผู้ใช้น้ำต้องเสียค่าธรรมเนียมในการตรวจสอบตามอัตราที่กำหนดท้ายข้อบัญญัตินี้เมื่อมีเหตุสงสัยตามวรรคหนึ่งให้ถือเป็นหน้าที่ของผู้ใช้น้ำในการแจ้งให้องค์การบริหารส่วนตำบลทราบภายในสามวันทำการนับวันที่รู้หรือควรรู้ถึงเหตุดังกล่าวข้อ ๓๗ ผู้ใช้น้ำจะทำการปลูกสร้าง ต่อเติมโรงเรือนสิ่งปลูกสร้างอื่นใด ปลูกต้นไม้ หรือกระทำการใด ๆอันอาจเกิดอันตรายหรือเป็นอุปสรรคต่อระบบการส่งน้ำประปาการบำรุงรักษามาตรวัดน้ำตลอดจนท่อและอุปกรณ์มิได้เว้นแต่จะได้ตกลงเป็นลายลักษณ์อักษรกับองค์การบริหารส่วนตำบลข้อ ๓๘ ผู้ใช้น้ำต้องรับผิดชอบดูแลรักษามาตรวัดน้ำและเครื่องกั้นน้ำให้อยู่ในสภาพเรียบร้อยดีอยู่เสมอ หากเกิดชำรุดเสียหายหรือสูญหายไปให้ผู้ใช้น้ำแจ้งองค์การบริหารส่วนตำบลภายในห้าวันนับแต่วันที่รู้หรือควรรู้เหตุดังกล่าวเพื่อติดตั้งมาตรวัดน้ำใหม่โดยผู้ใช้น้ำออกค่าใช้จ่ายเองทั้งสิ้นกรณีตามวรรคหนึ่ง ถ้าในเดือนใดไม่อาจคิดค่าน้ำประปาที่ได้ใช้ไปได้ให้คำนวณจากจำนวนน้ำที่ได้ใช้ไปเท่ากับอัตราค่าน้ำเฉลี่ยสามเดือนที่ผ่านมาหมวด ๑๑บทกำหนดโทษ ข้อ ๓๙ ผู้ใดกระทำการฝ่าฝืนข้อบัญญัติข้อ ๑๔ ข้อ๓๓ ข้อ ๓๔ ข้อ ๓๕ และข้อ ๓๖มีโทษปรับไม่เกินหนึ่งพันบาทผู้ใช้น้ำไม่ปฏิบัติตามคำแนะนำตักเตือนโดยชอบของเจ้าพนักงานท้องถิ่นหรือผู้ที่เจ้าพนักงานท้องถิ่นมอบหมายทรงไว้ซึ่งสิทธิ์ที่จะงดส่งน้ำได้หมวด ๑๑บทกำหนดโทษ ข้อ ๔๐ ข้อบัญญัตินี้ที่เกี่ยวกับค่าประกันการใช้น้ำมิให้กระทบต่อผู้ใช้น้ำตามข้อบังคับตำบล เรื่องการใช้น้ำประปาองค์การบริหารส่วนตำบลนาพรุ พ.ศ. ๒๕๔๒ ที่มีอยู่ก่อนหรือในวันที่ข้อบัญญัตินี้ใช้บังคับประกาศ ณ วันที่ ๓๑ ตุลาคม พ.ศ. ๒๕๖๐สนอง แก้วประภาคนายกองค์การบริหารส่วนตำบลนาพรุ[เอกสารแนบท้าย]๑. บัญชีอัตราค่าธรรมเนียมท้ายข้อบัญญัติองค์การบริหารส่วนตำบลนาพรุเรื่อง การบริหารกิจการประปา พ.ศ. ๒๕๖๐(ดูข้อมูลจากภาพกฎหมาย)ปุณิกา/จัดทำ๒๕ กุมภาพันธ์ ๒๕๖๒[๑] ราชกิจจานุเบกษา เล่ม ๑๓๕/ตอนพิเศษ๑๑๒ ง/หน้า ๒๙๘/๑๘ พฤษภาคม ๒๕๖๑